
Text rozhodnutia
Súd: Krajský súd Banská Bystrica Spisová značka: 26Sd/234/2015 Identifikačné číslo súdneho spisu: 6015201055 Dátum vydania rozhodnutia: 06. 10. 2016 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2016:6015201055.1 Uznesenie Krajský súd v Banskej Bystrici v právnej veci navrhovateľa F. M., nar. X.F. XXXX, bytom V. XXXX/X, E., proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 27.júla 2015 o zamietnutí žiadosti o zvýšenie invalidného dôchodku a rozhodnutia totožného čísla zo 16.októbra 2015 o trvajúcom nároku na výplatu invalidného dôchodku v nezmenenej sume takto r o z h o d o l : Konanie zastavuje. Žiaden z účastníkov nemá právo na náhradu trov konania. o d ô v o d n e n i e : Rozhodnutím z 27.júla 2015 odporkyňa zamietla žiadosť navrhovateľa o zvýšenie sumy jeho invalidného dôchodku, pretože pri kontrolnej lekárskej prehliadke bol u navrhovateľa pri trvajúcej invalidite konštatovaný naďalej 45 % pokles jeho pracovnej schopnosti. Tým, že nedošlo k zmene v rozhodujúcich skutočnostiach pre určenie výšky invalidného dôchodku, nebol daný zákonný predpoklad pre jeho zvýšenie. Rozhodnutím zo 16.októbra 2015 odporkyňa konštatovala, že navrhovateľovi od 24.septembra 2015 naďalej patrí invalidný dôchodok vo výške 359,50 € mesačne a to napriek tomu, že uvedeným dňom došlo k zmene miery poklesu jeho pracovnej schopnosti z pôvodných 45 % na 70 %. Suma invalidného dôchodku navrhovateľa bola vypočítaná podľa zákona o sociálnom poistení aj podľa zákona o sociálnom zabezpečení vzhľadom na výkon jeho zamestnania vo zvýhodnenej pracovnej kategórii a suma invalidného dôchodku navrhovateľa, ktorá mu bola priznaná podľa zákona o sociálnom zabezpečení naďalej prevyšovala sumu invalidného dôchodku navrhovateľa určeného podľa zákona o sociálnom poistení s ohľadom na 70 % pokles jeho pracovnej schopnosti, preto, napriek navýšeniu percentuálnej miery zníženej pracovnej schopnosti navrhovateľa nedošlo k zvýšeniu sumy jeho invalidného dôchodku. Navrhovateľ namietal vyhodnotenie jeho zdravotného stavu a priznaný percentuálny pokles jeho zníženej pracovnej schopnosti, pretože jeho zdravotný stav sa ani vykonanými operáciami chrbtice nezlepšil. Po podaní odvolania posudzoval zdravotný stav navrhovateľa opätovne posudkový lekár ústredia Sociálnej poisťovne pracovisko v Banskej Bystrici, ktorý v posudku zo 4.októbra 2016 konštatoval zmenu miery poklesu pracovnej schopnosti navrhovateľa dňom 13.júla 2015 z pôvodných 45 % na 75 %. Na základe tohto posúdenia zdravotného stavu zobral navrhovateľ svoj opravný prostriedok v celom rozsahu späť, preto postupoval krajský súd podľa § 250d ods. 3 O. s. p. za použitia ust. § 250h ods. 2 O. s. p. a v súlade s ust. § 492 ods. 1 zákona č. 162/2015 Z.z. - správny súdny poriadok a konanie vo veci zastavil. O náhrade trov konania rozhodol podľa § 146 ods.1 písm. c) O.s.p. s použitím ust. § 246c ods.1 O.s. p. a právo na náhradu trov konania nepriznal žiadnemu z účastníkov, pretože konanie vo veci bolo zastavené. Poučenie: Proti tomuto rozhodnutiu je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

